*Likumprojekts*

**Grozījumi Kriminālprocesa likumā**

 Izdarīt [Kriminālprocesa likumā](http://likumi.lv/ta/id/107820-kriminalprocesa-likums) (Latvijas Republikas Saeimas un Ministru Kabineta Ziņotājs, 2005, 11., 20.nr.; 2006, 4.nr.; 2007, 3., 13.nr.; 2008, 1., 15.nr.; 2009, 9., 14., 15.nr.; Latvijas Vēstnesis, 2010, 19., 178.nr.; 2011, 117.nr.; 2012, 92., 189.nr.; 2013, 6., 21., 61., 112., 183., 187., 252.nr.; 2014, 113., 214.nr.; 2015, 11., 29., 140., 235.nr.; 2016, 48.nr.;) šādus grozījumus:

1. 680.pantā:

Papildināt pantu ar otro daļu šādā redakcijā:

“(2) Latvija sedz izdevumus, kas rodas, veicot personas pagaidu pieņemšanu vai nodošanu pēc Latvijas lūguma.”.

1. Papildināt 851.pantu ar sesto daļu šādā redakcijā:

“(6) Eiropas izmeklēšanas rīkojuma izpildes procesā personas, kurai ir tiesības uz aizstāvību, nopratināšanu, izmantojot tehniskos līdzekļus, var veikt, ja persona tam piekrīt.”.

1. Papildināt 854.panta otrās daļas 3.punktu pēc vārda “pārvietošana” ar vārdiem “pagarina apcietinājuma termiņu vai”.
2. Papildināt likumu ar 82.1nodaļu šādā redakcijā:

**“82.1 nodaļa. Eiropas izmeklēšanas rīkojuma atzīšana un izpilde**

**875.1 pants. Eiropas izmeklēšanas rīkojums**

 Eiropas izmeklēšanas rīkojums ir Eiropas Savienības dalībvalsts kompetentās iestādes lūgums par procesuālās darbības veikšanu pierādījumu iegūšanai citas Eiropas Savienības dalībvalsts teritorijā. Eiropas izmeklēšanas rīkojumu pieņem, aizpildot īpašas formas dokumentu.

**875.2 pants. Kompetentās iestādes Eiropas izmeklēšanas rīkojuma izskatīšanā**

(1) Pirmstiesas procesā Eiropas izmeklēšanas rīkojumu izskata un atzīst Ģenerālprokuratūra, bet līdz kriminālvajāšanas uzsākšanai – arī Valsts policija.

 (2) Pēc lietas nodošanas tiesai Eiropas izmeklēšanas rīkojumu izskata un izlemj Tieslietu ministrija, bet lēmumu par atzīšanu un izpildi pieņem tiesa.

 (3) Šajā likumā noteiktajos gadījumos un kārtībā ir pieļaujama Eiropas izmeklēšanas rīkojuma izpildes iestādes un izdevējiestādes tieša sazināšanās. Izpildes iestāde Latvijā ir jebkura izmeklēšanas iestāde, prokuratūras struktūrvienība vai tiesa, kurai kompetentā iestāde uzdevusi izpildīt Eiropas izmeklēšanas rīkojumu.

**875.3 pants. Eiropas izmeklēšanas rīkojuma pārbaude, atzīšana un izpilde pirmstiesas procesā**

(1) Kompetentā iestāde, saņemot Eiropas izmeklēšanas rīkojumu, nekavējoties, bet ne vēlāk kā septiņu dienu laikā par to paziņo Eiropas Savienības dalībvalsts kompetentajai iestādei, aizpildot Eiropas izmeklēšanas rīkojuma saņemšanas apstiprinājumu, un pārbauda, vai nepastāv šajā likumā paredzētie atzīšanas un izpildes atteikuma iemesli.

 (2) Pirms lēmuma par Eiropas izmeklēšanas rīkojuma atzīšanu un izpildi pieņemšanas, kompetentā iestāde izvērtē, vai Eiropas izmeklēšanas rīkojumā norādīto rezultātu ir iespējams sasniegt ar procesuālajām darbībām, kuras mazāk iejaucas personas dzīvē. Par visiem apsvērumiem kompetentā iestāde informē Eiropas Savienības dalībvalsts kompetento iestādi un, ja iespējams, vienojas par citas procesuālās darbības, kas mazāk iejaucas personas dzīvē, veikšanu.

 (3) Nekonstatējot atzīšanas un izpildes atteikuma iemeslus, kompetentā iestāde pieņem lēmumu par Eiropas izmeklēšanas rīkojuma atzīšanu un nodošanu izpildei, nosakot izpildes iestādi. Lēmumu var pieņemt arī rezolūcijas veidā. Lēmums nav pārsūdzams.

 (4) Kompetentā iestāde atbilstoši institucionālajai piekritībai Eiropas izmeklēšanas rīkojumu izpilda pati vai nodod to izpildes iestādei.

(5) Latvijas kompetentā iestāde informē Eiropas Savienības dalībvalsts kompetento iestādi par izpildes rezultātiem, nosūtot izpildes rezultātā iegūtos materiālus. Lai nodrošinātu ātrāku un efektīvāku izpildes rezultātā iegūto materiālu nodošanu, izpildes iestāde tos Eiropas Savienības dalībvalsts kompetentajai iestādei var nodot tieši, par to informējot Latvijas kompetento iestādi.

**875.4 pants. Eiropas izmeklēšanas rīkojuma pārbaude, atzīšana un izpilde pēc lietas nodošanas tiesai**

           (1) Tieslietu ministrija, saņemot Eiropas izmeklēšanas rīkojumu, nekavējoties, bet ne vēlāk kā septiņu dienu laikā par to paziņo Eiropas Savienības dalībvalsts kompetentajai iestādei, aizpildot Eiropas izmeklēšanas rīkojuma saņemšanas apstiprinājumu.

 (2) Tieslietu ministrija 10 dienu laikā, no Eiropas izmeklēšanas rīkojuma saņemšanas, bet, ja materiālu apjoms ir sevišķi liels, 30 dienu laikā pārbauda, vai ir saņemti visi nepieciešami materiāli un pēc pārbaudes materiālus nosūta rajona (pilsētas) tiesai lēmuma par Eiropas izmeklēšanas rīkojuma atzīšanu un izpildīšanu Latvijā pieņemšanai.

            (3) Ja nepieciešama dokumentu tulkošana, materiālu pārbaude notiek šā panta otrajā daļā minētajos termiņos pēc tulkojuma saņemšanas.

            (4) Pirms Eiropas izmeklēšanas rīkojuma izpildes, tiesa izvērtē, vai Eiropas izmeklēšanas rīkojumā norādīto sasniedzamo rezultātu ir iespējams sasniegt ar procesuālajām darbībām, kuras mazāk iejaucas personas dzīvē. Par visiem apsvērumiem tiesa, kura izpilda Eiropas izmeklēšanas rīkojumu, informē Eiropas Savienības dalībvalsts kompetento iestādi un, ja iespējams, vienojas par citas izmeklēšanas darbības, kas mazāk iejaucas personas dzīvē, veikšanu.

            (5) Tieslietu ministrija informē Eiropas Savienības dalībvalsts kompetento iestādi par izpildes rezultātiem, nosūtot izpildes rezultātā iegūtos materiālus. Lai nodrošinātu ātrāku un efektīvāku izpildes rezultātā iegūto materiālu nodošanu, tiesa tos Eiropas Savienības dalībvalsts kompetentajai iestādei var nodot tieši, par to informējot Tieslietu ministriju.

**875.5 pants. Eiropas izmeklēšanas rīkojuma atzīšanas un izpildes termiņi**

 (1) Kompetentā iestāde lēmumu par Eiropas izmeklēšanas rīkojuma atzīšanu un izpildi pieņem cik ātri vien iespējams, bet ne vēlāk kā 30 dienu laikā pēc Eiropas izmeklēšanas rīkojuma saņemšanas. Ja nepieciešama dokumentu tulkošana, lēmumu pieņem cik ātri vien iespējams, bet ne vēlāk kā 30 dienu laikā no tulkojuma saņemšanas.

 (2) Ja Eiropas izmeklēšanas rīkojumā lūgts veikt procesuālo darbību, lai nepieļautu tādu priekšmetu, kurus varētu izmantot kā pierādījumus, iznīcināšanu, noslēpšanu vai sabojāšanu (pagaidu pasākumi), kompetentā iestāde to izvērtē un lēmumu par pagaidu pasākuma veikšanu pierādījumu nodrošināšanai pieņem, ja iespējams, nekavējoties, bet ne vēlāk kā 24 stundu laikā no tā saņemšanas.

 (3) Ja Eiropas izmeklēšanas rīkojumā norādīts procesuālās darbības veikšanas steidzamības pamatojums vai konkrēta diena, kad procesuālā darbība jāveic, kompetentā iestāde pēc iespējas to ņem vērā, pieņemot lēmumu par atzīšanu un izpildi un nosakot izpildes iestādi.

 (4) Ja lēmumu par Eiropas izmeklēšanas rīkojuma atzīšanu un izpildi nav iespējams pieņemt šā panta pirmajā daļā noteiktajā termiņā vai procesuālo darbību nav iespējams veikt Eiropas izmeklēšanas rīkojumā norādītajā dienā, kompetentā iestāde par to nekavējoties informē Eiropas Savienības dalībvalsts kompetento iestādi, izmantojot jebkādus pieejamos saziņas līdzekļus un norādot kavēšanās iemeslus un paredzamo laiku, kad Eiropas izmeklēšanas rīkojumu varētu atzīt un izpildīt. Šajā gadījumā šā panta pirmajā daļā noteikto termiņu lēmuma par Eiropas izmeklēšanas rīkojuma atzīšanu pieņemšanai var pagarināt uz laiku, ne ilgāku par 30 dienām.

(5) Izpildes iestāde Eiropas izmeklēšanas rīkojumā norādīto procesuālo darbību izpilda cik ātri vien iespējams, bet ne vēlāk kā 90 dienu laikā pēc šā panta pirmajā daļā minētā lēmuma pieņemšanas, ja vien pierādījumi, kas minēti Eiropas izmeklēšanas rīkojumā, jau nav izpildes iestādes rīcībā vai ja nepastāv izpildes atlikšanas iemesli.

 (6) Ja izpildes iestāde konstatē, ka Eiropas izmeklēšanas rīkojumā paredzēto procesuālo darbību nebūs iespējams veikt šā panta piektajā daļā noteiktajā termiņā, tā, izmantojot jebkādus pieejamos saziņas līdzekļus, informē Eiropas Savienības dalībvalsts kompetento iestādi par kavēšanās iemesliem un vienojas par turpmāko rīcību. Izpildes iestāde informē kompetento iestādi par saziņu ar Eiropas Savienības dalībvalsts kompetento iestādi.

**875.6 pants. Eiropas izmeklēšanas rīkojuma atzīšanas un izpildes atteikuma iemesli**

1. Eiropas izmeklēšanas rīkojuma atzīšanu un izpildi var atteikt, ja:
2. pastāv šā likuma 8.nodaļā paredzētā kriminālprocesuālā imunitāte vai pastāv speciāla kriminālprocesuālā kārtība saistībā ar preses un vārda brīvību, kas Eiropas izmeklēšanas rīkojuma izpildi padara neiespējamu;
3. izpilde konkrētā lietā kaitētu būtiskām valsts drošības interesēm, apdraudētu informācijas avotu vai būtu saistīta ar tādas informācijas atklāšanu, kas būtiski apdraud kriminālprocesa vai operatīvās darbības procesa intereses;
4. tas ir izdots par nodarījumu, kas saskaņā ar Krimināllikumu nav noziedzīgs, izņemot gadījumus, kad tas ietverts šā likuma [2.pielikumā](http://likumi.lv/doc.php?id=107820#piel2) un Eiropas Savienības dalībvalstī, kura izdevusi Eiropas izmeklēšanas rīkojumu, par šādu nodarījumu ir paredzēts brīvības atņemšanas sods, kura maksimālā robeža nav mazāka par trim gadiem;
5. tiktu pārkāpts dubultās sodīšanas nepieļaujamības (*ne bis in idem*) princips;
6. pastāv būtiski iemesli, kas rada pamatu pieņēmumam, ka notiktu nesamērīga iejaukšanās personas pamattiesībās;
7. procesuālā darbība nebūtu pieļaujama Latvijā notiekošā kriminālprocesā par tādu pašu nodarījumu.
8. Šā panta pirmās daļas 3. un 6.punkts neattiecas uz procesuālajām darbībām, kas paredzētas 875.10 panta otrajā daļā.
9. Ja pastāv šā panta pirmajā daļā norādītie atzīšanas un izpildes atteikuma iemesli vai, ja kompetentajai iestādei ir pamats uzskatīt, ka Eiropas izmeklēšanas rīkojuma atzīšana varētu nesamērīgi aizskart personas, kurai ir tiesības uz aizstāvību, tiesības, pirms pieņemt lēmumu par daļēju vai pilnīgu atzīšanu un izpildi vai atteikumu atzīt un izpildīt Eiropas izmeklēšanas rīkojumu, kompetentā iestāde, izmantojot jebkādus pieejamos saziņas līdzekļus, sazinās ar Eiropas Savienības dalībvalsts kompetento iestādi un vajadzības gadījumā lūdz to nekavējoties sniegt nepieciešamo informāciju.
10. Tas, ka Eiropas izmeklēšanas rīkojums attiecas uz nodarījumiem, kas saistīti ar izvairīšanos no tādu nodokļu un nodevu nomaksas, kādi Latvijas normatīvajos aktos nav paredzēti vai arī ir paredzēti, bet to regulējums, kas noteikts Latvijas normatīvajos aktos, ir atšķirīgs, nevar būt atzīšanas un izpildes atteikuma iemesls.
11. Izpildes iestāde pēc Eiropas izmeklēšanas rīkojuma atzīšanas, lai izpildītu tajā paredzēto procesuālo darbību, veic nepieciešamās darbības, lai atceltu šā panta pirmās daļas 1.punktā noteikto imunitāti vai ievērotu speciālo procesuālo kārtību. Ja imunitātes atcelšana vai speciālās procesuālās kārtības ievērošana ir citas valsts vai starptautiskas organizācijas kompetencē, izpildes iestāde par to informē Eiropas Savienības dalībvalsts kompetento iestādi.

**875.7 pants. Eiropas izmeklēšanas rīkojuma izpildes atlikšanas iemesli un termiņi**

1. Eiropas izmeklēšanas rīkojuma izpildi var atlikt:
2. ja tas var kaitēt Latvijā uzsāktam kriminālprocesam – uz laiku, kas uzskatāms par pamatotu;
3. ja priekšmeti, dokumenti vai dati, kas prasīti Eiropas izmeklēšanas rīkojumā, tiek izmantoti citā procesā – līdz brīdim, kad tie šim nolūkam vairs nav nepieciešami.
4. Izpildes iestāde, konstatējot šā panta pirmajā daļā paredzēto izpildes atlikšanas iemeslu, par to informē Eiropas Savienības dalībvalsts un Latvijas kompetento iestādi.
5. Izpildes iestāde, tiklīdz vairs nepastāv šā panta pirmajā daļā paredzētie izpildes atlikšanas iemesli, informē Eiropas Savienības dalībvalsts un Latvijas kompetento iestādi, un nekavējoties veic nepieciešamos pasākumus Eiropas izmeklēšanas rīkojuma izpildei.

**875.8 pants. Eiropas izmeklēšanas rīkojumā lūgtās procesuālās darbības izpilde**

 Eiropas izmeklēšanas rīkojumā lūgtās procesuālās darbības izpilde notiek, ievērojot šajā likumā noteikto kārtību par procesuālo darbību veikšanu un starptautisko sadarbību krimināltiesību jomā.

**875.9 pants. Rīcība pēc paziņojuma saņemšanas par sakaru līdzekļu kontroli Latvijas teritorijā bez Latvijas tehniskās palīdzības**

 Ja no Eiropas Savienības dalībvalsts kompetentās iestādes saņemts paziņojums par sakaru līdzekļu kontroli Latvijas teritorijā bez Latvijas tehniskās palīdzības, kompetentā iestāde izvērtē saņemto paziņojumu un to, vai sakaru līdzekļu kontrole būtu pieļaujama Latvijā notiekošā kriminālprocesā par tādu pašu nodarījumu, un ne vēlāk kā 96 stundu laikā informē Eiropas Savienības dalībvalsts kompetento iestādi, ja:

 1) sakaru līdzekļu kontroli nedrīkst veikt, bet uzsākta sakaru līdzekļu kontrole ir jāpārtrauc;

 2) Latvijas teritorijā veiktas sakaru līdzekļu kontroles rezultātā iegūto informāciju nedrīkst izmantot pierādīšanā, norādot iemeslus, kas pamato šo aizliegumu.

**875.10 pants. Eiropas izmeklēšanas rīkojumā lūgtās procesuālās darbības aizvietošana ar līdzvērtīgu procesuālo darbību**

(1) Ja Eiropas izmeklēšanas rīkojumā lūgtā procesuālā darbība nav paredzēta šajā likumā vai tā nebūtu pieļaujama Latvijā notiekošā kriminālprocesā par tādu pašu nodarījumu, izpildes iestāde veic citu līdzvērtīgu procesuālo darbību, lai sasniegtu Eiropas izmeklēšanas rīkojumā norādīto rezultātu.

 (2) Šā panta pirmās daļas noteikumi nav attiecināmi uz:

 1) tādu pierādījumu iegūšanu, kas jau ir izpildes iestādes rīcībā;

 2) tādas informācijas iegūšanu, kas atrodas izpildes iestādei pieejamā informācijas sistēmā un izpildes iestāde to varētu iegūt Latvijā notiekošā kriminālprocesā;

 3) liecinieka, eksperta, cietušā un personas, kurai ir tiesības uz aizstāvību, nopratināšanu;

 4) tādu saglabājamo datu iegūšanu, kas ļauj identificēt konkrēta tālruņa numura vai interneta protokola (IP) adreses lietotāju vai abonentu.

 (3) Ja Eiropas izmeklēšanas rīkojumā lūgtā procesuālā darbība nav paredzēta šajā likumā vai ja tā nebūtu pieļaujama Latvijā notiekošā kriminālprocesā par tādu pašu nodarījumu, un nav iespējams veikt citu procesuālo darbību, lai sasniegtu Eiropas izmeklēšanas rīkojumā norādīto rezultātu, kompetentā iestāde informē Eiropas Savienības dalībvalsts kompetento iestādi par Eiropas izmeklēšanas rīkojuma izpildes neiespējamību.

**875.11 pants. Pierādījumu nodošana**

(1) Izpildes iestāde Eiropas izmeklēšanas rīkojuma izpildes rezultātā iegūtos pierādījumus nodod Eiropas Savienības dalībvalsts kompetentajai iestādei. Izpildes iestāde norāda, vai pierādījumi pēc tam, kad tie Eiropas Savienības dalībvalstī notiekošā kriminālprocesā vairs nav nepieciešami, ir nododami atpakaļ izpildes iestādei.

 (2) Ja persona ir apstrīdējusi Eiropas Savienības dalībvalsts kompetentās iestādes pieņemto Eiropas izmeklēšanas rīkojumu vai Eiropas izmeklēšanas rīkojuma izpildes kārtību un tās rezultātā iegūto pierādījumu pieļaujamību, izpildes iestāde var atlikt pierādījumu nodošanu līdz brīdim, kamēr tiek izlemta sūdzība.

**875.12pants. Sūdzību iesniegšana par Eiropas izmeklēšanas rīkojuma izpildi**

 (1) Rīcība, kas saistīta ar Eiropas izmeklēšanas rīkojuma izpildi, pārsūdzama šajā likumā noteiktajā kārtībā.

 (2) Sūdzības iesniegšana par Eiropas izmeklēšanas rīkojuma pieņemšanas pamatojumu un lūgto procesuālo darbību neaptur tā izpildi, izņemot gadījumus, kad šādas sūdzības iesniegšanas sekas ir paredzētas saskaņā ar Eiropas Savienības dalībvalsts, kura pieņēmusi Eiropas izmeklēšanas rīkojumu, nacionālo regulējumu un Eiropas Savienības dalībvalsts kompetentā iestāde par to ir informējusi izpildes iestādi.

 (3) Sūdzība par Eiropas izmeklēšanas rīkojuma pieņemšanas pamatojumu iesniedz, to izskata un izlemj Eiropas Savienības dalībvalsts kompetentā iestāde, kura pieņēmusi Eiropas izmeklēšanas rīkojumu.

 (4) Ja saņemta sūdzība par rīcību, kas saistīta ar Eiropas izmeklēšanas rīkojuma izpildi, kompetentā iestāde par sūdzības iesniegšanu un tās pamatojumu, kā arī par sūdzības izskatīšanas rezultātiem informē Eiropas Savienības dalībvalsts kompetento iestādi.”

1. Papildināt 876.pantu ar 2.1daļu šādā redakcijā:

 “(21) Ierosinājumu var noraidīt, ja noziedzīgā nodarījuma smagums un raksturs nav samērojams ar lūguma nosūtīšanas izdevumiem, vai kriminālprocesa mērķi ir iespējams sasniegt ar citiem līdzekļiem.”

1. Papildināt likumu ar 83.1nodaļu šādā redakcijā:

**“83.1 nodaļa. Eiropas izmeklēšanas rīkojuma pieņemšana un nodošana izpildei**

**887.1 pants. Eiropas izmeklēšanas rīkojuma pieņemšana līdz kriminālvajāšanas uzsākšanai**

(1) Ja kriminālprocesā līdz kriminālvajāšanas uzsākšanai citas Eiropas Savienības dalībvalsts teritorijā nepieciešams veikt procesuālo darbību, procesa virzījās, izvērtējot tās nepieciešamību un samērīgumu attiecībā uz izmeklējamo noziedzīgo nodarījumu, sagatavo Eiropas izmeklēšanas rīkojumu, aizpildot īpašas formas dokumentu. Pirms Eiropas izmeklēšanas rīkojuma aizpildīšanas procesa virzītājs, ievērojot šajā likumā noteikto kārtību, veic visas darbības, kas būtu nepieciešamas, ja procesuālā darbība tiktu veikta Latvijā saskaņā ar šo likumu.

 (2) Aizpildīto Eiropas izmeklēšanas rīkojumu procesa virzītājs kopā ar krimināllietas materiāliem nosūta uzraugošajam prokuroram apstiprināšanai.

 (3) Uzraugošais prokurors 5 darba dienu laikā no Eiropas izmeklēšanas rīkojuma saņemšanas pārbauda Eiropas Savienības dalībvalstij lūgtās procesuālās darbības atbilstību šā likuma prasībām un izvērtē tās nepieciešamību un samērīgumu attiecībā uz izmeklējamo noziedzīgo nodarījumu. Uzraugošā prokurora apstiprināto Eiropas izmeklēšanas rīkojumu procesa virzītājs nosūta kompetentajai iestādei.

 (4) Procesa virzītājs nodrošina Eiropas izmeklēšanas rīkojuma tulkojumu attiecīgās Eiropas Savienības dalībvalsts valsts valodā vai valodā, kuru Eiropas izmeklēšanas rīkojuma saņemšanai attiecīgā Eiropas Savienības dalībvalsts norādījusi Eiropas Savienības Padomes Ģenerālsekretariātam.

 (5) Ar kompetento iestādi šā panta izpratnē saprot Valsts policiju, ja procesa virzītājs ir Valsts policijas izmeklētājs, vai Ģenerālprokuratūru, ja procesa virzītājs ir citas izmeklēšanas iestādes izmeklētājs.

 (6) Kompetentā iestāde saņemto Eiropas izmeklēšanas rīkojumu nosūta attiecīgās Eiropas Savienības dalībvalsts kompetentajai iestādei.

 (7) Procesa virzītājs var grozīt vai atsaukt pieņemto Eiropas izmeklēšanas rīkojumu, ja zudusi nepieciešamība veikto lūgto procesuālo darbību vai ja saņemta informācija, ka Eiropas izmeklēšanas rīkojumā norādītā procesuālā darbība nebūtu pieļaujama Eiropas Savienības dalībvalstī notiekošā kriminālprocesā par tādu pašu nodarījumu, vai tā atzīšana nebūtu samērīga un varētu tik aizskartas personas, kurai ir tiesības uz aizstāvību, tiesības. Par lēmumu grozīt vai atsaukt Eiropas izmeklēšanas rīkojumu procesa virzītājs informē kompetento iestādi.

 (8) Ja, ievērojot šajā likumā noteikto kārtību, par procesa virzītāju izmeklēšanā līdz kriminālvajāšanas uzsākšanai ir noteikts prokurors, Eiropas izmeklēšanas rīkojuma pieņemšanai piemērojami šā likuma 887.2 panta noteikumi.

(9) Procesa virzītājs, piedaloties Eiropas izmeklēšanas rīkojuma izpildē Eiropas Savienības dalībvalstī, nepieciešamības gadījumā var lūgt veikt citu procesuālo darbību, nepieņemot jaunu Eiropas izmeklēšanas rīkojumu. Lēmumu par citu procesuālo darbību pieņem šajā likumā noteiktajā kārtībā. Procesa virzītājs par lūgumu veikt citu procesuālo darbību informē uzraugošo prokuroru un kompetento iestādi.

**887.2 pants. Eiropas izmeklēšanas rīkojuma pieņemšana kriminālvajāšanā**

(1) Ja kriminālvajāšanas laikā līdz lietas nodošanai tiesai citas Eiropas Savienības dalībvalsts teritorijā nepieciešams veikt procesuālo darbību, procesa virzītājs, izvērtējot tās nepieciešamību un samērīgumu attiecībā uz izmeklējamo noziedzīgo nodarījumu, sagatavo Eiropas izmeklēšanas rīkojumu, aizpildot īpašas formas dokumentu, apstiprina to un nosūta Ģenerālprokuratūrai. Pirms Eiropas izmeklēšanas rīkojuma aizpildīšanas procesa virzītājs, ievērojot šajā likumā noteikto kārtību, veic visas darbības, kas būtu nepieciešamas, ja procesuālā darbība tiktu veikta Latvijā saskaņā ar šo likumu. Apstiprinot Eiropas izmeklēšanas rīkojumu, procesa virzītājs apliecina ārvalstij lūgtās izmeklēšanas vai procesuālās darbības atbilstību šā likuma prasībām.

(2) Ģenerālprokuratūra saņemto Eiropas izmeklēšanas rīkojumu nosūta attiecīgās Eiropas Savienības dalībvalsts kompetentajai iestādei. Ģenerālprokuratūra nodrošina Eiropas izmeklēšanas rīkojuma tulkojumu attiecīgās Eiropas Savienības dalībvalsts valsts valodā vai valodā, kuru Eiropas izmeklēšanas rīkojuma saņemšanai attiecīgā Eiropas Savienības dalībvalsts norādījusi Eiropas Savienības Padomes Ģenerālsekretariātam.

 (3) Procesa virzītājs var grozīt vai atsaukt pieņemto Eiropas izmeklēšanas rīkojumu, ja zudusi nepieciešamība veikto lūgto procesuālo darbību vai ja saņemta informācija, ka Eiropas izmeklēšanas rīkojumā norādītā procesuālā darbība nebūtu pieļaujama Eiropas Savienības dalībvalstī notiekošā kriminālprocesā par tādu pašu nodarījumu, vai tā atzīšana nebūtu samērīga un varētu tik aizskartas personas, kurai ir tiesības uz aizstāvību, tiesības. Par lēmumu grozīt vai atsaukt Eiropas izmeklēšanas rīkojumu procesa virzītājs informē Ģenerālprokuratūru.

 (4) Procesa virzītājs, piedaloties Eiropas izmeklēšanas rīkojuma izpildē Eiropas Savienības dalībvalstī, nepieciešamības gadījumā var lūgt veikt citu procesuālo darbību, nepieņemot jaunu Eiropas izmeklēšanas rīkojumu. Lēmumu par citu procesuālo darbību pieņem šajā likumā noteiktajā kārtībā. Procesa virzītājs par lūgumu veikt citu procesuālo darbību informē Ģenerālprokuratūru.

**887.3 pants. Eiropas izmeklēšanas rīkojuma pieņemšana iztiesāšanā**

(1) Ja iztiesāšanas laikā citas Eiropas Savienības dalībvalsts teritorijā nepieciešams veikt procesuālo darbību, tiesa, izvērtējot tās nepieciešamību un samērīgumu attiecībā uz izmeklējamo noziedzīgo nodarījumu, sagatavo Eiropas izmeklēšanas rīkojumu, aizpildot īpašas formas dokumentu. Pirms Eiropas izmeklēšanas rīkojuma aizpildīšanas tiesa veic visas darbības, kas būtu nepieciešamas, ja procesuālā darbība tiktu veikta Latvijā saskaņā ar šo likumu. Apstiprinot Eiropas izmeklēšanas rīkojumu, tiesa apliecina Eiropas Savienības dalībvalstij lūgtās izmeklēšanas vai procesuālās darbības atbilstību šā likuma prasībām.

 (2) Tiesa, izmantojot Eiropas Tiesiskās sadarbības tīkla mājaslapu, noskaidro Eiropas Savienības dalībvalsts, kurai adresēts Eiropas izmeklēšanas rīkojums, kompetento vai izpildes iestādi, un nosūta tai pieņemto Eiropas izmeklēšanas rīkojumu.

 (3) Ja tiesa, izmantojot Eiropas Tiesiskās sadarbības tīkla mājaslapu, Eiropas Savienības dalībvalsts kompetento vai izpildes iestādi noskaidrot nevar, tā pieņemto Eiropas izmeklēšanas rīkojumu nosūta Tieslietu ministrijai nosūtīšanai attiecīgās Eiropas Savienības dalībvalsts kompetentajai iestādei.

(4) Eiropas izmeklēšanas rīkojuma tulkojumu attiecīgās Eiropas Savienības dalībvalsts valodā vai valodā, kuru Eiropas izmeklēšanas rīkojuma saņemšanai šī dalībvalsts norādījusi Eiropas Savienības Padomes Ģenerālsekretariātam, šā panta otrajā daļā minētajos gadījumos nodrošina Tiesu administrācija, bet trešajā daļā minētajos gadījumos – Tieslietu ministrija.

 (5) Tiesa var grozīt vai atsaukt pieņemto Eiropas izmeklēšanas rīkojumu, ja zudusi nepieciešamība veikt lūgto procesuālo darbību vai ja no Eiropas Savienības dalībvalsts kompetentās iestādes saņemta informācija, ka Eiropas izmeklēšanas rīkojumā norādītā procesuālā darbība nebūtu pieļaujama tajā notiekošā kriminālprocesā par tādu pašu nodarījumu, vai tā atzīšana nebūtu samērīga un varētu tik aizskartas personas, kurai ir tiesības uz aizstāvību, tiesības. Par lēmumu grozīt vai atsaukt Eiropas izmeklēšanas rīkojumu tiesa šā panta trešajā daļā paredzētajos gadījumos informē Tieslietu ministriju.

**887.4 pants. Paziņojums par sakaru līdzekļu kontroli bez Eiropas Savienības dalībvalsts tehniskās palīdzības**

 (1) Ja vienas vai vairāku Eiropas Savienības dalībvalstu teritorijā nepieciešams veikt sakaru līdzekļu kontroli, bet nav nepieciešama attiecīgo Eiropas Savienības dalībvalstu tehniskā palīdzība, procesa virzītājs nosūta īpašas formas paziņojumu, informējot par sakaru līdzekļu kontroles veikšanu Eiropas Savienības dalībvalsts teritorijā.

 (2) Ja no Eiropas Savienības dalībvalsts saņemta informācija, ka sakaru līdzekļu kontrole par tādu pašu nodarījumu Eiropas Savienības dalībvalstī nebūtu pieļaujama, procesa virzītājs neuzsāk vai pārtrauc sakaru līdzekļu kontroli, kā arī vērtē par attiecīgās Eiropas Savienības dalībvalsts teritorijā iegūtas informācijas izmantošanu pierādīšanā.”

1. Papildināt informatīvo atsauci uz Eiropas Savienības direktīvām ar 8.punktu šādā redakcijā:

“8) Eiropas Parlamenta un Padomes 2014.gada 3.aprīļa direktīvas 2014/41/ES par Eiropas izmeklēšanas rīkojumu krimināllietās."

|  |  |
| --- | --- |
| Tieslietu ministrs | Dzintars Rasnačs |
| Iesniedzējs: Tieslietu ministrijas valsts sekretārs | Raivis Kronbergs |

06.05.2016. 16:02

2998

E.Feldmane

67046102

Elina.Feldmane@tm.gov.lv